A. Slafkovský, poslanec: (2001-12-11):
I. Presperín, podpredseda NR SR: Pani poslankyňa Aibeková. M. Aibeková, poslankyňa: Ďakujem pekne. Po takej perle ducha, ako odznela v predchádzajúcom vystúpení, sa mi ťažko reaguje. Ale chcem poukázať na jedno. Vážení páni poslanci, ktorí prednášate tieto návrhy, už neviem, ako ich nazvať, veľmi je zaujímavé, že minulý týždeň, keď neboli v parlamente kamery, pretože vraj beží kampaň do VÚC a nemôžu byť, tak vtedy ste tu neboli, vtedy ste tieto návrhy neprednášali. Nejavili ste záujem o rokovanie o rozpočte a konkrétne zo strany klubu SDKÚ tu bolo najmenej poslancov. Zrazu sú tu kamery a vy sa predvádzate, aké úžasné návrhy dávate. Pán poslanec, mňa jedno mrzí, že ste tu v parlamente tiež už desať rokov a očakávala som od kohokoľvek, napríklad od predsedu vášho klubu, že sa podujme na takúto frašku, ale nie od vás. Nie od teba, Vlado, po prvýkrát tykám niekomu v parlamente, ale my sme spolu sedeli a boli sme spolu aj koaliční, aj opoziční poslanci a musíš mi dať za pravdu, že nikdy sme sa neznížili k takejto fraške ako teraz. Ale jedno ti poviem, Vlado, že darmo dávaš návrhy pre zdravotníctvo. Ja som nikdy nemala problém dobré veci v zdravotníctve podporiť, či som bola v opozícii alebo v koalícii, a urobím tak aj teraz. Ale vášmu pánovi ministrovi už nepomôže ani balík zlatých tehličiek, ani celý rozpočet, keby bol daný, tak ako ho pripravujete do zdravotníctva, takú škodu, ako narobil on, nezakryjete týmito rozdávaniami do tých zdravotníckych zariadení, kde máte svojich riaditeľov, pretože či pán minister Šagát alebo pán Roman Kováč sa postarali o to, aby po nástupe vlády boli vymenení všetci riaditelia bez ohľadu na to, aké mali ekonomické výsledky. A dnes sa pozrite, aké je hospodárenie v zdravotníctve pod týmito riaditeľmi. (Zaznel zvuk časomiery.) I. Presperín, podpredseda NR SR: Ďakujem. Pán poslanec Bajan môže reagovať. Ale áno, pani poslankyňa Aibeková bola posledná. (Hlasy v sále.) Nie, nie, páni poslanci, ja som povedal, jasne, mám pravdu. Nech sa páči, nech sa páči. V. Bajan, poslanec: Ďakujem, pán predsedajúci. Budem pokračovať. Ja nebudem reagovať na určité invektívy, ale fakt je, že aj týmito návrhmi osobne ja vnímam evidentnú podporu prenosu financií do regiónov. Drvivá časť týchto peňazí ide na organizácie, ktoré idú v postupujúcej reformy verejnej správy do zriaďovateľských funkcií samosprávnych orgánov obcí, miest i vyšších územných celkov a je to niekoľko sto miliónov, ak ste počúvali. Takže nekritizujme zas všetko len preto, že sme zvolili práve tento spôsob. Samozrejme, jedna z týchto pripomienok bola, či podporíme jej návrhy niektorých kolegov. Ja môžem len naozaj za seba sľúbiť, že podobný návrh, aký sme dali my, dal aj kolega Jasovský tohto typu a určite tento návrh podporím. Tam nevidím žiaden problém. Myslím si, že zbytočne sa budeme obviňovať z toho, lebo oného pohľadu, ale ten môj optimizmus, taký relatívny optimizmus, že vôbec budú peniaze na úhradu týchto niektorých návrhov, pramení aj z toho, že som presvedčený, že ministerstvo financií zaberie predovšetkým v lepšom výbere spotrebných daní aj za alkohol, kde je výpadok 7 miliárd a predpokladám, že aj z týchto vecí by mohla byť časť z týchto výdavkov sanovaných. Takže nepozerajme sa na to vylúčene. Myslím si, že je to na spoločný problém. Myslím si koaličný spoločný problém, ako nájsť peniaze na úhrady týchto mimoriadnych výdavkov, o ktorých sme hovorili. Uvedomujem si, že nedá sa prikryť všetko, ale k tomu ani nemám ambície, aby som bol megaloman, alebo polyhistor a navrhoval do každej dediny niečo, to jednoducho moji kolegovia ma poverili z regiónov, čo vyzbierali, a preto som to predniesol. Berme to takto. Ďakujem pekne. I. Presperín, podpredseda NR SR: Ďakujem. V rozprave ďalej vystúpi pán poslanec Brocka. Nech sa páči.